Sonja Mikkelsen (S), 1998-04-16:
Jeg vil takke for debatten og for den meget brede tilslutning, der her har været til forslaget.
Jeg har også lyttet lidt til nogle af de ønsker, der har været fra forskellige partier om at bruge yderligere midler her, end der er lagt op til i lovforslaget.
Og her synes jeg, det er en tanke værd - og jeg vil anmode alle vejordførerne her i salen om lige at gøre sig den overvejelse - om det ikke var rart at have de 90 mio. kr. til at gøre nogle andre ting med, som vi også i høj grad har brug for, bl.a. for at tilgodese trafiksikkerheden rundt omkring.
Også set i lyset af, at den trafikintensitet, der overhovedet kan forventes at ville se dagens lys på en vej af den karakter her, er forholdsvis beskeden og sagtens kan holdes inden for den kapacitet, som en motortrafikvej har.
Når der indtil nu er blevet opereret med motorvej/motortrafikvej, er det jo, fordi vi har befundet os i projekteringsfasen, altså i en fase, hvor vi ikke har været fuldstændig klar over, hvad det var for et behov, vi stod over for.
Jeg har ganske vist som ordfører for Socialdemokratiet tidligere gjort opmærksom på, at jeg ikke et øjeblik troede på, at der var trafik til mere end en motortrafikvej, men at det skulle der til gengæld også til.
Regeringen har nøje vurderet det grundlag, der nu foreligger for at træffe en beslutning.
En motortrafikvej er også en sikker vej, og det er også en god vej at køre langt på, som hr. Ole Nielsen var inde på.
Og den motortrafikvej, der her er skitseret, tager også hensyn til landskabet og miljøet, og den er også tilrettelagt sådan, at linjeføringen kan bruges i en eller anden fjern fremtid, hvor der eventuelt skulle blive brug for en motorvej, for den prognose, der foreligger nu, rækker frem til år 2010.
Men på det tidspunkt vil der maksimalt - på grundlag af alle de sole og måner og stjerner, som man nu kan læse sådan noget i - komme til at køre omkring 10.000 biler på den vej, og det er måske lige omkring halvdelen af kapaciteten på vejen.
Så man skal altså et godt stykke hen mod midten af næste århundrede og stadig væk opleve en trafikudvikling som den, vi ser i disse år, før man kommer i nærheden af, at kapaciteten vil være brugt op på en motortrafikvej af den karakter.
Så man skal være opmærksom på, at det altså er et spørgsmål om, hvorvidt man skal bruge de 90 mio. kr., som skal investeres, til glæde for vore børnebørn.
Og det er måske ikke det, der er det mest hensigtsmæssige at bruge pengene på.
Så vil jeg gerne lige komme med en enkelt bemærkning om den såkaldte Borgmestervej, der spøger lidt.
Og dér vil jeg gerne understrege - som det også fremgår af bemærkningerne - at det er helt op til Vejle Amt selv, om og i givet fald hvornår man vil bygge den vejstrækning, der er blevet kaldt Borgmestervejen. Jeg vil også gerne som en kommentar til det, som den radikale ordfører sagde om, hvorvidt man kunne ændre skiltningen i forhold til f.eks. Billund Lufthavn, nævne, at jeg som minister på området er i gang med at forsøge at se på, hvilke muligheder der er for ved hjælp af skiltningen at aflaste trafikbelastningen af Vejle by, i hvert fald på kort sigt. Det er jeg ved at undersøge.
Men ellers vil jeg slutte med at sige tak for den generelt positive stemning omkring lovforslaget.
Og som blandt andre hr. Kaj Ikast var inde på, får vi naturligvis også mulighed for i detaljer at dyrke priserne i de forskellige kategorier, og hvad der ellers kan gøres. Det kan vi naturligvis dyrke i udvalget, og jeg er selvfølgelig til rådighed med alle de informationer, udvalget ønsker.
Jeg kan ikke svare hr. Kristian Jensen nærmere end ved blot at konstatere, at vi på nuværende tidspunkt ikke har trafikprognoserne og dermed heller ikke beslutningsgrundlaget klar for de øvrige delstrækninger, som det vil blive tilfældet skal udbygges på rute 18. På nuværende tidspunkt er det, der er klart, det, der nu er lagt frem i anlægslovforslaget, og senere vil de øvrige delstrækninger på området følge.
Det samlede beslutningsgrundlag er ikke færdigt til at kunne være klar til en anlægslov, og dermed er der altså heller ikke fra regeringens side taget stilling til, hvilke typer veje der skal være tale om på de øvrige strækninger.
Jeg kan blot konstatere, at i forbindelse med omfartsvejen omkring Brande blev vi også enige om, at der skulle være tale om en motortrafikvej, og det er den, vi er i gang med at anlægge nu.